উল্লেখ্য, ইহরামের সময় মূল বিবেচ্য বিষয় হচ্ছে আপনি কি হজে তামাত্তু করবেন নাকি কিরান না ইফরাদ। বাংলাদেশ থেকে যারা যান, তারা সাধারণত তামাত্তু তথা প্রথমে ওমরা, তারপর হজ করেন। আপনিও যদি ইফরাদ বা কিরান না করে তামাত্তু হজ করতে চান, তাহলে আপনাকে ইহরাম বাঁধতে হবে ওমরার। ওমরা পালনের পর ৮ জিলহজ মক্কার হারাম শরিফ থেকে যে ইহরাম করবেন সেটিই আপনার হজের ইহরাম। ইহরাম হলো পুরুষ বা মহিলা হজ বা ওমরার নিয়ত করে কমপক্ষে একবার তালবিয়া পড়া। তিনবার পড়া উত্তম। অনেকে শুধু ইহরামের কাপড় পরিধান করাকেই ইহরাম মনে করে থাকে। এটা ভুল। তালবিয়া হলো ‘লাব্বাইক আল্লাহুম্মা লাব্বাইক, লাব্বাইক লা-শারিকা লাকা লাব্বাইক, ইন্নাল হামদা ওয়াননিমাতা লাকা ওয়াল-মুলক, লা-শারিকা লাক।’